Document ID: 32010D0356

ROZHODNUTIE KOMISIE
z 25. júna 2010,
ktorým sa členským štátom umožňuje predĺžiť dočasné povolenia udelené v súvislosti s novou účinnou látkou profoxydim
[oznámené pod číslom K(2010) 4225]
(Text s významom pre EHP)
(2010/356/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
keďže:
(1)
V súlade s článkom 6 ods. 2 smernice 91/414/EHS sa v marci 1998 Španielsku doručila žiadosť spoločnosti BASF SE o zaradenie účinnej látky profoxydimu do prílohy I k smernici 91/414/EHS. V rozhodnutí Komisie 1999/43/ES (2) sa potvrdilo, že dokumentácia je úplná a možno konštatovať, že v zásade spĺňa požiadavky týkajúce sa údajov a informácií stanovené v prílohách II a III k uvedenej smernici.
(2)
Potvrdenie úplnosti dokumentácie bolo potrebné, aby sa mohla podrobne preskúmať a aby členské štáty mali možnosť udeľovať prechodné povolenia na obdobia najviac troch rokov v súvislosti s prípravkami na ochranu rastlín, ktoré obsahujú uvedenú účinnú látku, a to v súlade s podmienkami stanovenými v článku 8 ods. 1 smernice 91/414/EHS, predovšetkým s podmienkou súvisiacou s podrobným hodnotením účinnej látky a prípravkov na ochranu rastlín vzhľadom na požiadavky ustanovené v uvedenej smernici.
(3)
Účinky tejto účinnej látky na zdravie ľudí a životné prostredie sa posudzovali v súlade s ustanoveniami článku 6 ods. 2 a 4 smernice 91/414/EHS z hľadiska spôsobov použitia navrhovaných žiadateľom. Spravodajský členský štát predložil 28. marca 2001 Komisii návrh hodnotiacej správy.
(4)
Po predložení návrhu hodnotiacej správy spravodajským členským štátom sa uznalo za potrebné požiadať žiadateľa o ďalšie informácie a spravodajský členský štát o preskúmanie uvedených informácií a predloženie hodnotenia. Z toho dôvodu stále prebieha preverovanie dokumentácie a hodnotenie nebude možné ukončiť v časovom období stanovenom v smernici 91/414/EHS v spojení s rozhodnutím Komisie 2008/564/ES (3).
(5)
Vzhľadom na to, že v rámci hodnotenia sa dosiaľ nezistil nijaký dôvod na bezprostredné obavy, členské štáty by mali mať možnosť predĺžiť dočasné povolenia udelené v súvislosti s prípravkami na ochranu rastlín s obsahom príslušnej účinnej látky o ďalšie obdobie v trvaní 24 mesiacov v súlade s ustanoveniami článku 8 smernice 91/414/EHS s cieľom umožniť, aby sa pokračovalo v preverovaní dokumentácie. Predpokladá sa, že hodnotenie a rozhodovací proces v súvislosti s rozhodnutím o možnom zaradení profoxydimu do prílohy I sa ukončí do 24 mesiacov.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť dočasné povolenia týkajúce sa prípravkov na ochranu rastlín s obsahom profoxydimu o časové obdobie, ktoré sa skončí najneskôr 30. júna 2012.
Článok 2
Toto rozhodnutie stráca účinnosť 30. júna 2012.
Článok 3
Toto rozhodnutie je určené členským štátom.
V Bruseli 25. júna 2010

Labels: 20
3
6